 Mwandishi Wetu, Arusha. Waziri  Mkuu Kassim Majaliwa, leo amezindua maabara ya kisasa Tume ya Nguvu za  Atomiki Tanzania, iliyojengwa na Serikali kugharimu zaidi ya Sh bilioni  2.3. Akizindua maabara hiyo, Waziri Majaliwa  amewataka wanafunzi, taasisi na mashirika mbalimbali kutumia maabara  hiyo ili kuwezesha sekta ya sayansi kukua zaidi kwani serikali  inaendelea kujenga maabara za sayansi katika shule mbalimbali pamoja na  kuajiri walimu wa masomo ya sayansi. Aidha,  amesema sekta ya nyuklia ikitumiwa vizuri inaweza kuleta maendeleo  katika sekta ya viwanda kwani serikali inaweka mkazo zaidi katika sekta  ya viwanda kwa ajili ya kuinua uchumi ifikapo 2025. “Serikali  imejenga maabara hii ili kuhakikisha usalama wa wananchi dhidi ya  madhara yanayoweza kusababishwa na mionzi ya  kinyuklia. “Tunamshukuru  Rais Magufuli kwa kuhakikisha maabara hii inajengwa nchini kwani ni ya  kwanza kwa nchi za Afrika Mashariki (EAC) pamoja na Bara la Afrika,”  amesema. Wakati huo huo, Majaliwa amefungua  mkutano wa Wataalamu wa Mionzi kutoka nchi za Jumuia ya Maendeleo Kusini  mwa Afrika (SADC), katika Kituo cha Mikutano cha Kimtaifa cha Arusha  (AICC). Umoja wa Ulaya (EU), umefadhili bila ya  masharti kwa serikali ya Tanzania vifaa na mafunzo kwa wataalamu  watakaosimamia maabara hiyo kwa gharama ya Sh milioni 6.6 ambapo maabara  hiyo itatoa huduma  katika nchi za Jumuia ya  Afrika ya Mashariki (EAC)  na Nchi za SADC. 